**Mousse-fantasy**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă vând pe-o bucurie oarecare,

Când mă preling pe buza ta de sus

Şi-apoi cobor aşa, dintr-o întâmplare,

Pe cea de jos ca un refren compus

Pe portativul pulsului, andante...

Mă joc şi eu de-a timpul exclamând

C-ador să gust poemele picante,

Când habar n-ai că-mi poposeşti în gând.

Frământ în palme fantezii. Glazura

E o magie neagră, finul mousse

Topit când tu, iubite,-ntreci măsura,

Alunecă pe buza mea de sus.

- Îți savurez glazura pe-ndelete

Și bănuiesc că nu va fi de-ajuns

Să mă opresc cu limba-ntre catete

Nici dacă gura ta îmi dă răspuns

Și-o să ridice miza, cât mai mare,

Momentul ăsta poți să-l mai amâni,

Să fii a mea din cap până-n picioare,

Siropul să-ți alunece pe sâni.

Aș frământa în palme fantezia

Să simt arzându-mi palma trupul fin

Când se revarsă-n tine poezia,

De-ți cer prea mult, oferă-mi mai puțin.

Liliana Trif Ioan Grigoraș